《用前韵答李提干》
宋代·王炎

交游不厌广，益友未必多。
晚乃识斯人，心肃而气和。
薄言臭味同，屡枉高轩过。
手携绿绮琴，弦以白雪歌。
别易会合难，预愁隔关河。
老我无所营，岂复忧蹉跎。
才高位犹下，君意将如何。
有玉不愿献，谁能涕滂沱。
自可荐藻藉，政须工琢磨。
何以赠君行，圣门睎四科。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。